maidir le feidhmiú na cumhachta chun gníomhartha tarmligthe a ghlacadh, cumhacht a thugtar don Choimisiún de bhun Threoir 2016/802/AE ó Pharlaimint na hEorpa agus ón gComhairle an 11 Bealtaine 2016 a bhaineann leis an gcion sulfair i mbreoslaí leachtacha áirithe a laghdú (códú)

TUARASCÁIL ÓN gCOIMISIÚN CHUIG PARLAIMINT NA hEORPA AGUS

CHUIG AN gCOMHAIRLE



maidir le feidhmiú na cumhachta chun gníomhartha tarmligthe a ghlacadh, cumhacht a thugtar don Choimisiún de bhun Threoir 2016/802/AE ó Pharlaimint na hEorpa agus ón gComhairle an 11 Bealtaine 2016 a bhaineann leis an gcion sulfair i mbreoslaí leachtacha áirithe a laghdú (códú)



1. RÉAMHRÁ

Leasaíodh go substaintiúil roinnt uaireanta Treoir 1999/32/CE ó Pharlaimint na hEorpa agus ón gComhairle a bhaineann leis an gcion sulfair i mbreoslaí leachtacha áirithe a laghdú, agus leasaíodh í go deireanach le Treoir 2012/33/AE an 21 Samhain 2012 maidir leis an gcion sulfair i mbreoslaí muirí, Treoir a tháinig i bhfeidhm an 17 Nollaig 2012 agus a bhí le trasuí faoin 18 Meitheamh 2014.

Chun soiléireacht agus réasúnaíocht Threoir 1999/32/CE ón gComhairle a chaomhnú i ndiaidh na leasuithe substaintiúla éagsúla, códaíodh í mar Threoir (AE) 2016/802 an 11 Bealtaine 2016 a bhaineann leis an gcion sulfair i mbreoslaí leachtacha áirithe a laghdú (dá ngairtear ‘an Treoir maidir le Sulfar’ anseo feasta).

Is é is príomhaidhm don Treoir maidir le Sulfar laghdú a dhéanamh ar na héifeachtaí díobhálacha sláinte agus an damáiste don chomhshaol de bharr astaíochtaí dé-ocsaíde sulfair (SO2) a eascraíonn as dóchán cineálacha áirithe breoslaí leachtacha. Príomhaidhm is ea sin chun a áirithiú go ndéanann an tAontas beart de réir a bhriathair maidir leis an gComhaontú Glas agus truailliú nialasach ó gach foinse agus uaillmhianta maidir le soghluaisteacht inbhuanaithe, lena n‑áirítear iarrachtaí ón earnáil mhuirí.

Gan beann ar Airteagail 3 agus 4 den Treoir maidir le Sulfair lena rialaítear an cion sulfair in ola bhreosla throm (HFO) agus in olaí gáis a úsáidtear i ngléasraí dócháin áirithe ar talamh, is é an cion sulfair i mbreoslaí leachtacha a úsáidtear i longa (‘breoslaí muirí’) is mó a rialaítear leis an Treoir.

I gcás ina mbeidh údar cuí leis, i bhfianaise an dul chun cinn eolaíoch agus theicniúil maidir le modhanna malartacha laghdaithe astaíochtaí, agus ar bhealach lena n‑áiritheofar go mbeidh comhsheasmhacht dhocht ann leis na hionstraimí ábhartha agus leis na caighdeáin ábhartha arna nglacadh ag an Eagraíocht Mhuirí Idirnáisiúnta (dá ngairtear an ‘IMO’ anseo feasta), tugtar de chumhacht don Choimisiún leis an Treoir maidir le Sulfar gníomhartha tarmligthe a ghlacadh chun oiriúnú a dhéanamh de réir mar is iomchuí:

·IARSCRÍBHINN I: Luachanna coibhéiseacha astaíochtaí le haghaidh modhanna laghdaithe astaíochtaí dá dtagraítear in Airteagal 8(2) agus in Airteagal 8(5)(a);

·IARSCRÍBHINN II: Critéir maidir le modhanna laghdaithe astaíochtaí a úsáid dá dtagraítear in Airteagal 8(4) agus in Airteagal 8(5)(a);

·Airteagal 2 (Sainmhínithe):

o(a) an sainmhíniú ar ‘ola bhreosla throm’ le haghaidh feidhmeanna talún;

o(e) an sainmhíniú ar ghráid ‘ola gháis mhuirí’ i gcomhréir le ISO 8217 seachas an tagairt don chion sulfair;